b"\n_START_ARTICLE_\nDen 69. Primetime Emmy Award-utdelingen\n_START_PARAGRAPH_\nDen 69. Primetime Emmy Award-utdelingen hedret de beste TV-programmene med sendetid om kvelden som ble sendt p\xc3\xa5 amerikansk fjernsyn fra 1. juni 2016 til 31. mai 2017. Academy of Television Arts & Sciences delte ut prisene. Utdelingen ble holdt 17. september 2017 i Microsoft Theater i Los Angeles i California og ble direktesendt p\xc3\xa5 TV-kanalen ABC. Komikeren Stephen Colbert var programleder for kvelden._NEWLINE_The Handmaid's Tale ble den f\xc3\xb8rste nettserien til \xc3\xa5 vinne prisen for beste dramaserie. Hulu-serien vant ogs\xc3\xa5 beste kvinnelige hovedrolle i en dramaserie (Elisabeth Moss), beste kvinnelige birolle i en dramaserie (Ann Dowd), beste regi i en dramaserie (Reed Morano) og beste manus for en dramaserie (Bruce Miller). Donald Glover ble den f\xc3\xb8rste afrikansk-amerikaneren til \xc3\xa5 vinne prisen for beste regi i en komedieserie (for Atlanta). Riz Ahmed ble den f\xc3\xb8rste asiaten og den f\xc3\xb8rste muslimen til \xc3\xa5 vinne en Emmy-pris for skuespill (for The Night Of). Lena Waithe ble den f\xc3\xb8rste afrikansk-amerikaneren til \xc3\xa5 vinne beste manus for en komedieserie (for Master of None). Julia Louis-Dreyfus vant ogs\xc3\xa5 sin sjette Emmy-pris p\xc3\xa5 rad for rollen i TV-serien Veep. HBO-serien Big Little Lies vant fem priser, blant annet for beste miniserie._NEWLINE_Denne listen tar ikke for seg Creative Arts-utdelingen, som ogs\xc3\xa5 inng\xc3\xa5r under Primetime Emmy Awards, men som har adskilte utdelinger."